**Nadácia Pontis opäť hľadá zodpovedné firmy**

**Firmy sa môžu nominovať na prestížnu cenu Via Bona Slovakia 2017**

Bratislava, 23. novembra – **Nadácia Pontis už osemnásty krát hľadá firmy, ktoré poctivo a zodpovedne podnikajú. Do ďalšieho ročníka prestížneho ocenenia Via Bona Slovakia za rok 2017 môžu malé i veľké firmy nominovať svoje projekty a inšpiratívne príbehy do 15. januára 2018.**

*„Sme veľmi radi, že na Slovensku pribúdajú firmy, ktoré robia biznis férovo a zodpovedne. Firmy, ktoré si vážia svojich ľudí a snažia sa ich motivovať i aktívne zaangažovať do svojich zodpovedných projektov. Firmy, ktoré zveľaďujú svoje okolie a zlepšujú život komunity, v ktorej pôsobia. Firmy, ktoré neničia životné prostredie a krajinu okolo seba, okrem toho prinášajú pozitívnu zmenu pre ľudí a Slovensko. Práve tieto firmy, ktoré robia zodpovedné aktivity nad rámec, ktorý od nich vyžaduje zákon, hľadáme aj tomto ročníku ocenenia Via Bona Slovakia,“* vysvetľuje Lenka Surotchak, riaditeľka Nadácie Pontis.

**Novinkou je samostatná kategória Sociálne inovácie a dve špeciálne ceny**

V tomto ročníku nadácia udelí ocenenie Via Bona Slovakia v siedmich kategóriách, novinkou bude ocenenie za sociálne inovácie. „*Chceme zdôrazniť projekty, ktoré adresujú dôležitý spoločenský problém a majú potenciál zmeniť prístup k riešeniu danej témy. Hodnotiaca komisia vyberie projekty, ktoré spoluprácou medzi súkromným, štátnym a neziskovým sektorom vytvárajú sociálnu, ako i ekonomickú pridanú hodnotu, a prispievajú tak k spoločnému dobru,“* vysvetľuje Lenka Surotchak.

Via Bona Slovakia 2017 prinesie aj dve novinky v podobe špeciálnych cien. V spolupráci s Ministerstvom práce, sociálnych vecí a rodiny SR udelíme cenu Zamestnávateľ ústretový k rodine, k rodovej rovnosti a rovnosti príležitostí. Hľadáme inšpiratívne príklady firiem, ktoré vytvárajú kultúru vzájomného rešpektu, dôvery, empatie, vzdelávania a inklúzie v pracovnom prostredí. *"Rôznorodí zamestnanci z hľadiska veku, pohlavia, národnosti či zdravotného znevýhodnenia sa dokážu omnoho jednoduchšie prispôsobiť rastúcim požiadavkám trhu a zákazníkov na kvalitu tovarov a služieb,"* hovorí Michal Kišša, programový riaditeľ Nadácie Pontis a výkonný riaditeľ Business Leaders Forum.

Nadácia Pontis podporuje snahu o napĺňanie 17 Cieľov udržateľného rozvoja (ďalej v texte SDGs), ktoré jednohlasne prijalo 193 krajín OSN a ktoré predstavujú nový univerzálny štandard pre udržateľný rozvoj, ktorý myslí na všetkých obyvateľov planéty. V spolupráci s Úradom podpredsedu vlády SR pre investície a informatizáciu preto udelíme špeciálnu Cenu za príspevok k napĺňaniu Cieľov udržateľného rozvoja za rok 2017. Oceníme firmy alebo skupinu partnerov, ktorí vo svojich firemných hodnotách a programoch presadzujú niektoré zo 17-tich SDGs, svojimi projektami a riešeniami prispievajú k ich napĺňaniu s dopadom v súčasnosti, ako aj v dlhodobom výhľade.

Ceny udeľuje nezávislá porota zložená zo zástupcov biznisu, štátnej správy, mimovládneho sektora a vzdelávacích inštitúcií na základe nominácií firiem a ich osobných prezentácií. Nadácia Pontis už tradične udelí aj Cenu verejnosti, o ktorej bude môcť verejnosť hlasovať na webe hlavného mediálneho partnera.Slávnostný galavečer Via Bona Slovakia spojený s odovzdávaním cien sa uskutoční v apríli 2018.

Viac informácií nájdete na: [www.viabona.sk](http://www.viabona.sk)

**Kategórie ocenenia Via Bona Slovakia**

**Hlavné ceny**

* [Zodpovedná veľká firma](http://www.nadaciapontis.sk/zodpovedna-velka-firma)
* [Zodpovedná malá/stredná firma](http://www.nadaciapontis.sk/zodpovedna-mala-stredna-firma)

**Zodpovedné podnikanie**

* [Zelená firma](http://www.nadaciapontis.sk/zelena-firma)
* [Skvelý zamestnávateľ](http://www.nadaciapontis.sk/skvely-zamestnavatel)
* [Férový hráč na trhu](http://www.nadaciapontis.sk/ferovy-hrac-na-trhu)
* [Dobrý partner komunity](http://www.nadaciapontis.sk/dobry-partner-komunity)
* [Sociálne inovácie](http://www.nadaciapontis.sk/socialne-inovacie)

**Špeciálne ceny**

* [Zamestnávateľ ústretový k rodine, k rodovej rovnosti a rovnosti príležitostí](http://www.nadaciapontis.sk/zamestnavatel-ustretovy-k-rodine-k-rodovej-rovnosti-a-rovnosti-prilezitosti)
* [Cena za príspevok k napĺňaniu Cieľov udržateľného rozvoja](http://www.nadaciapontis.sk/cena-za-prispevok-k-naplnaniu-cielov-udrzatelneho-rozvoja)

**Cena verejnosti**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

***O Nadácii Pontis***

*Nadácia Pontis je jednou z najväčších grantových nadácií na Slovensku. Podporujeme firemnú a individuálnu filantropiu, firemné dobrovoľníctvo a presadzujeme zodpovedné podnikanie. S firmami spolupracujeme pri tvorení a napĺňaní ich filantropických stratégií a spravujeme ich nadačné fondy. Firemné dobrovoľníctvo a pro bono rozvíjame aj vďaka najväčšiemu podujatiu firemného dobrovoľníctva v strednej Európe – Nášmu Mestu a Pro Bono Maratónu. Sme tiež administrátorom združenia zodpovedných firiem, Business Leaders Forum. Organizujeme ocenenie zodpovedného podnikania Via Bona Slovakia. Zameriavame sa aj na rozvíjanie individuálneho darcovstva, cez crowdfundingovú platformu DobraKrajina.sk, projekt Srdce pre deti aj individuálne fondy. Strategicky sa vo Fonde pre transparentné Slovensko venujeme odstraňovaniu korupcie. V oblasti vzdelávania sa zameriavania na rozširovanie inovatívnych prístupov. Presadzujeme tiež zahraničnú politiku Slovenska a Európskej únie, založenú na hodnotách demokracie, rešpektovaní ľudských práv a solidarite.*

Kontakt a doplňujúce informácie:Simona Fiabáne, PR manažérka, 0903 619 549, simona.fiabane@nadaciapontis.sk.